Дуннеысь финн-угор калыкъёслэн VII конгрессы

Дуннеысь финн-угор калыкъёслэн VII-тӥ конгрессы ортчиз 2016-тӥ арын 15-тӥ-17-тӥ инвожое Финляндиысь Лахти карын. Солэн валтӥсь темаез вал «Финн-угор калыкъёс - азинсконъёс пала». == Делегатъёсыз но куноосыз == Лахтиысь конгрессэ вуылӥзы 174 делегатъёс, 370-лэсь уно наблюдательёс но 50 пала журналистъёс - ваньзэ-ӧвӧлзэ 600 пала муртъёс: финнъёс, венгеръёс, эстонъёс, саамъёс, удмуртъёс, поръёс, комиос но коми-пермякъёс, карелъёс, мордва калыкъёс (эрзяос но мокшаос), ненецъёс, хантъёс, мансиос, ижораос, нганасанъёс но трос мукетъёсыз. Озьы ик вал Норвегиысь, Шотландиысь, Великобританиысь, Латвиысь, ЮНЕСКО но ООН огазеяськонъёсысь ӧтем куноос. == Конгресслэн мынэмез == Конгрессэз усьтӥз тодмо саам рэпер Айлу Валле, со бӧрсьы сцена вылэ потазы Лахтиысь Эктонъя училищеысь егитъёслэн группазы но Лахти консерваториысь камерной оркестр. Нош концерт бере вань люкаськемъёс азьын вераськизы Финляндилэн, Эстонилэн но Венгрилэн президентъёссы. Владимир Путинлэсь гожтэтсэ лыдӟиз Россиысь культурая министрлэн воштӥсез Александр Журавский. Венгрилэн президентэз Янош Адер пусийз: Финн-угор калыкъёс интыяськемзыя но, учконъёссыя но ог-огзылэсь кыдёке луымын. Озьы ке но синтаксиссы, кылпумъёссы, кылъёссылэн кылӥськемез утё на ӵыжы-выжы луэмзэс. Соос сыӵе узырлыкез возё, кудзэ асьмелы одно утьыны кулэ. Озьы ик утёно ӟеч кусыпъёсмес. Мадьяр азьмурт вераз, одӥг но кыл мултэс луыны уг быгаты шуыса, малы ке шуоно со дуннеез узыргес каре. Соин ик бадӟым калыкъёс кыл куто пичиосыз понна. Конгресслэн кыкетӥ но куинетӥ нуналъёсаз делегатъёс но наблюдательёс ужазы 5 секциосын, соос сӥземын вал финн-угор кылъёслы но культураослы, ивор вӧлмытонлы, калык но кивалтэт кусыпъёслы, экономикалы но инкуазьлы, демография но миграция процессъёслы. Конгрессэз радъясьёс сюлмаськиллям ваньмон дырез тунсыко ортчытон пумысен но. 15-тӥ инвожое Лахтиысь огаз клубын «Ääninen» финн коллектив, Сантту Карху карел рок-музыкант но Айлу Валле саам рэпер кырӟазы. Нош 16-тӥ июне карысь шор площадьын ортчиз финн-угор коллективъёслэн флэш-мобзы но концертсы. Со ӝытэ ик Конгрессэ пыриськисьёс но Лахтиын улӥсьёс учкизы на мукет концертэз - Лахтиысь симфонической оркестрлэсь. Конгрессысен Финн-угор калыкъёслэн консультативной комитетазы бадӟымесь воштӥськонъёс луизы - солы бырйизы выль тӧро. 24 ар ӵоже ККФУН-эн кивалтӥз Валерий Марков, со сизьымаз ик дунневыл конгрессъёсы делегат чотын пыриськиз но трос лэсьтӥз финн-угор кылъёсыз но культураосыз утён но азинтон понна. Лахтиысен со аслэсьтыз интызэ сётӥз Карелиысь Татьяна Клееровалы но тау кариз ваньмызлы, кин соин ӵош ужаз, юрттӥз, визь-кенеш сётъяз: Милям ӧрмы азинскиз, малы ке шуоно Консультативной комитетын зол, оскымон, кыл кутӥсь командамы вал. Бадӟым тау ваньмызлы, кин ужаз ККФУН-ын. Огназ адями номыр уз лэсьты, лэсьтоз командаын гинэ. Милям сыӵе командамы вал. В. П. Марков ӟечкылаз Т. Н. Клеероваез Финн-угор калыкъёслэн консультативной комитетсылэн тӧро луэменыз. Нош Т. Н. Клеерова тау кариз ККФУН-лэн ёзчиосызлы оскемзы понна но пусйиз, со финн-угор ӧрын ӧрлэн кылдэм дырысеныз ик шуыса но кужмысь тыршоз сое юнматыны но азинтыны. == Ссылкаос == Конгресслэн сайтэз. Конгресслэн ВКонтактеысь бамез. Конгресслэн Facebook-ысь бамез. Twitter.

Source: original